钦定古今图书集成/明伦汇编/氏族典/第152卷 > 袁逢吉
## 钦定古今图书集成/明伦汇编/氏族典/第152卷 > 袁逢吉

按《宋史袁逢吉传》：“逢吉，字延之，开封鄢陵人。曾祖仪，
仕唐，以军功至黄州刺史。祖光甫，尉氏令。父蟾，大理
评事。逢吉四岁能诵《尔雅》《孝经》，七岁兼通《论语》《尚书》。
开宝八年，擢三传第，释褐清江尉。知州王明荐其能，
就除丰城令。明年，以《春秋》博士召。端拱初，迁国子博
士、度支推官，又判户部勾院、度支凭由理欠司。淳化”
中，改户部判官，历水部、司门员外郎，出为西京转运
使，转水部郎中。会蜀叛，授西川转运使。至道初，徙荆
湖北路。时贼方平夔、峡，犹聚官军供馈，出于荆楚。逢
吉惮涉远，不赴军前计度，坐乏粮饷罢职。知夔州，历
司门、库部二郎中。咸平中，复为京东转运使，连知福、
江、陈、襄四州。大中祥符中，权西京留司御史台，徙知
汝州，以逮事太祖，拜鸿胪少卿。七年，卒，年六十九。逢
吉性修谨，练达时务。兄及甫，历京东、峡路转运副使，
至驾部郎中。逢吉子成务，至比部员外郎、京东转运
副使。从子楚材，至虞部员外郎。